**Ministru kabineta noteikumu projekta „Grozījumi Ministru kabineta 2012. gada 24.jūlija noteikumos Nr. 518 "Augu šķirņu saimniecisko īpašību novērtēšanas noteikumi"” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta mērķis ir ietvert normas sojas (*Glycine max* (L.) Merr.) šķirņu saimniecisko īpašību novērtēšanai, kā arī papildināt un precizēt noteikumos iekļauto sugu esošos rādītājus un noteikšanas metodikas. Projektā noteiktas sojas izmēģinājumu vietas, šķirņu novērtēšanas izcenojumi, izsējas normas, novērtēšanas kritēriji, metodikas un standarti. Tāpat precizēti citu sugu novērtēšanas rādītāji un metodikas, uzlabota noteikumu satura uztveramība un saprotamība.Ministru kabineta noteikumu projekts stāsies spēkā nākamajā dienā pēc tā izsludināšanas oficiālajā izdevumā “Latvijas Vēstnesis”.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts sagatavots saskaņāar Sēklu un šķirņu aprites likuma 11.1 panta pirmās daļas 3.punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašlaik ir spēkā Ministru kabineta 2012.gada 24.jūlija noteikumi Nr.518 „Augu šķirnes saimniecisko īpašību novērtēšanas noteikumi” (turpmāk – noteikumi Nr.518). Normatīvajos aktos par sēklu un šķirņu apriti noteiktajām sugām pirms to iekļaušanas Latvijas augu šķirņu katalogā tiek novērtētas šķirnes saimnieciskās īpašības saskaņā ar noteikumiem Nr.518. Augu šķirņu saimniecisko īpašību novērtēšanas (turpmāk – SĪN) mērķis ir noskaidrot šķirnes ražības, bioloģisko īpatnību, iegūtās produkcijas kvalitātes, ķīmisko un tehnoloģisko īpašību atšķirības no standartšķirnes, šķirņu izturību pret slimībām un kaitēkļiem, kā arī citas saimnieciski nozīmīgas īpašības un piemērotību audzēšanai Latvijas agroklimatiskajos apstākļos.Tā kā šķirņu selekcionāri vai to pārstāvji ir izrādījuši vēlmi Latvijas agroklimatiskajos apstākļos pārbaudīt sojas (*Glycine max* (L.) Merr.) šķirņu saimnieciskās īpašības un šīs sugas šķirņu piemērotību iekļaušanai Latvijas augu šķirņu katalogā, noteikumos Nr.518 jāietver normas par sojas pārbaudi. Noteikumos Nr.518 ir jānosaka izmēģinājumu vietas sojai, novērtēšanas izcenojumu izmaksas, izsējas normas, novērtēšanas kritēriji, to metodikas un standarti.Noteikumu projektā precizēta norma par šķirnes novērtēšanas ilgumu, kā arī iestādes nosaukums, kurā jāiesniedz iesniegumi šķirnes iekļaušanai Latvijas augu šķirņu katalogā.Noteikumos Nr.518 ir norādīts, ka, aprēķinot kopējās nepieciešamās mēslošanas devas, ņem vērā augšņu agroķīmiskās izpētes rezultātus, kas nav vecāki par termiņiem, kuri minēti normatīvajos aktos par ūdens un augsnes aizsardzību no lauksaimnieciskās darbības izraisīta piesārņojuma ar nitrātiem. Tā kā minētajos normatīvajos aktos termiņi ir noteikti attiecībā uz īpaši jutīgajām teritorijām, bet noteikumos Nr.518 noteiktās izmēģinājumu vietas atrodas arī pārējā Latvijas teritorijā, ir nepieciešams noteikt agroķīmiskās izpētes rezultātu termiņu visām izmēģinājumu vietām Latvijas teritorijā, lai dati būtu salīdzināmi. Noteikumu projektā precizēti rādītāji, kas turpmāk tiks noteikti informatīvi. Piemēram, sējas zirņiem, lauku pupām un citām lopbarības augu sugām tiek vērtēta sēklu raža. Šīm sugām 1000 sēklu masu novērtē kā informatīvu rādītāju, jo šis rādītājs ir atkarīgs no šķirnes ģenētikas, tāpēc nebūtu korekti to vērtēt ar ballēm. Noteikumu projekts papildināts arī ar jauniem informatīvajiem rādītājiem zālājiem (stiebrzālēm un vairākām tauriņziežu sugām) – neitrāli skalotā kokšķiedras frakciju sausnā NDF un skābi skalotā kokšķiedras frakciju sausnā (ADF), jo tas lauksaimniekiem ļaus novērtēt šķirnes kvalitāti lopbarības gatavošanai.Noteikumu projektā precizēti sugu nosaukumi sējas liniem, sējas un smilts vīķiem atbilstoši normatīvajiem aktiem par sēklaudzēšanu un sēklu tirdzniecību. Noteikumu projektā izdarīti arī redakcionāli uzlabojumi un precizējumi. 7. pielikums “Šķirņu novērtēšanas metodes” sadalīts vairākos atsevišķos pielikumos: lauka izmēģinājumu rādītāju noteikšanas metodes, ražas novākšana un uzskaite (sadalot pa produkcijas novākšanas veidiem – sēkla, zaļmasa, šķiedra, kartupeļi) un šķirņu novērtēšanas kvalitātes rādītāju noteikšana, tā uzlabojot noteikumu satura uztveramību un saprotamību.Precizēta metodika un izmaksas iesala kvalitātes miežu saimniecisko īpašību novērtēšanai, ievērojot laboratorijas izmaksas ekstraktivitātes noteikšanai. Tā kā valstī kopš 2012. gada nav pārskatītas augu šķirņu saimniecisko īpašību novērtēšanas izmaksas, bet ir palielinājušās izmaksas par izejvielām (degvielu, minerālmēsliem un augu aizsardzības līdzekļiem), kas nepieciešamas izmēģinājumu ierīkošanai, to kopšanai un uzturēšanai, kā arī valstī vērojama darba algas palielināšanās, noteikumu projektā ietverti grozījumi, kas attiecas uz saimniecisko īpašību novērtēšanas izmaksām. Vērtējot situāciju tuvākajās kaimiņvalstīs, tika secināts, ka Igaunijā šīs izmaksas noteiktām sugām ir par 13% augstākas, tāpēc Latvijā minētās izmaksas atkarībā no sugas tiek palielinātas par 10–13%, tās proporcionāli sadalot starp lauka izmēģinājuma veicēju izmaksām un izmaksu grupu, kas paredzētas kvalitātes analīžu veikšanai un administratīvajiem izdevumiem. Pēc ekspertu ieteikuma precizētas izsējas normas sējas kaņepēm, pļavas timotiņam, sējas un hibrīdajai lucernai, sarkanajam, baltajam un bastarda āboliņam. Tā ka izmēģinājumos tiek pieteiktas hibrīdās ziemas kviešu šķirnes, noteikumu projekts tiek papildināts ar izsējas normu minētajām šķirnēm. Noteikumu projektā precizēti vērtējamie rādītāji, parauga noņemšanas kārtība un paraugu apjoms. Noteikumi papildināti ar prasību, ja kvalitātes analīzes tiek noteiktas ar ekspresiekārtām, analizējamo atkārtojumu skaitam jābūt lielākam, lai palielinātu rezultātu ticamību. Precizētas metodikas dažādu rādītāju novērtēšanā, piemēram, zaļmasas augu parauga lielums, kāds nepieciešams mitruma noteikšanai, kā arī apvienoto paraugu lielums labību, eļļas augu un lopbarības augu sugām. Tāpat precizēts kvalitātes analīzēm paredzēto parauga iesaiņojums un tam norādāmā informācija, metodika kailgraudu auzu kuļamības noteikšanai, metodika kartupeļu preču bumbuļu vidējās masas noteikšanai, kā arī kartupeļu bumbuļu izmērs iedalījumam frakcijās. Turklāt noteikumi papildināti ar metodiku stiklainības noteikšanai cietajiem kviešiem. No noteikumiem tiek svītrots graudu analizatora *Infretec* konkrēts modeļa numurs (*1241*), tā dodot iespēju kvalitātes analīzes veikt arī ar citiem graudu analizatora *Infratec* modeļiem. Noteikumu projekts atrisinās minētos jautājumus. |
| 3. | Projekta izstrādē iesaistītās institūcijas un publiskas personas kapitālsabiedrības | Noteikumu projekta izstrādē ir iesaistīts Valsts augu aizsardzības dienests, Latvijas Lauksaimniecības universitāte un zinātniskā institūta “Agroresursu un ekonomikas institūts” (turpmāk – AREI) **Stendes un Priekuļu pētniecības centrs.**  |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz selekcionāriem, selekcionāra tiesību īpašniekiem, šķirnes uzturētājiem vai to pārstāvjiem, kas vēlas veikt SĪN Latvijā un SĪN veicējiem, kas nodrošina SĪN.  |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskais regulējums nemaina līdzšinējo administratīvo procedūru šķirnes SĪN. Noteikumu projekts neuzliek papildu administratīvo slogu selekcionāriem, selekcionāra tiesību īpašniekiem, šķirnes uzturētājiem vai to pārstāvjiem, jo neparedz papildu informācijas sniegšanas vai uzglabāšanas pienākumus. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts vairākām sugām SĪN izmaksas palielina no 10 līdz 13%, skarot selekcionārus, selekcionāra tiesību īpašniekus, šķirnes uzturētājus vai to pārstāvjus. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem**  |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas** **aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam, sabiedrībai tika dota iespēja rakstiski sniegt viedokli par noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Informācija par noteikumu projektu tika ievietota Zemkopības ministrijas tīmekļvietnes [www.zm.gov.lv](http://www.zm.gov.lv) sadaļā „Sabiedriskā apspriešana” (04.04.2018.–13.04.2018.). Noteikumu projekts ir saskaņots ar Lauksaimnieku organizāciju sadarbības padomi un Zemnieku saeimu. |
| 3. | Sabiedrības līdzdalības rezultāti | Par tīmekļvietnē www.zm.gov.lv ievietoto noteikumu projektu iebildumi un priekšlikumi no sabiedrības netika saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana** **un tās ietekme uz institūcijām** |
| 1. | Projekta izpildē iesaistītās institūcijas | Noteikumu projekta izpildi nodrošinās Latvijas Lauksaimniecības universitāte un Valsts augu aizsardzības dienests. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpilde tiks nodrošināta, pamatojoties uz esošo institūciju funkcijām. |
| 3. | Cita informācija | Nav.  |

Zemkopības ministrs Jānis Dūklavs

Bajale 67027313

daiga.bajale@zm.gov.lv